Lilibet Diana amptelik by troonopvolgerslys gevoeg | Maroela Media
Die naam van prins Harry en Meghan Markle se jongste spruit, Lilibet Diana Mountbatten-Windsor, is uiteindelik – sewe weke ná haar geboorte – by die lys van troonopvolgers op die Britse koninklike familie se amptelike webwerf gevoeg.
Dit het sommige lede van die media genoop om te wonder waarom die proses so lank gesloer het. Lilibet Diana is op 4 Junie vanjaar in die Santa Barbara Cottage-hospitaal in Kalifornië, VSA, gebore en is amptelik die agtste aanspraakmaker op die Britse troon.
Toe Lilibet Diana se ouer broer, Archie Harrison Mountbatten-Windsor, in Mei 2019 gebore is, is die lys binne die bestek van twee weke opgedateer.
Met prins Louis, die driejarige seun van prins William en Kate Middleton, se geboorte in 2018, is die lys binne die bestek van 12 dae opgedateer.
'n Woordvoerder van Buckingham-paleis het vroeër gesê die amptelike koninklike webwerf word "periodiek" opgedateer.
Prins Andrew, seun van koningin Elizabeth II en prins Philip, wat vroeër vanjaar oorlede is, skuif na die negende plek op die ranglys van troonopvolgers. Dit beteken uiteraard dat almal laer as prins Andrew se negende plek ook met een plek afskuif.
Prins Harry en sy vrou Meghan. (Foto: (Daniel Leal-Olivas/Pool Photo via AP, file)
Prins Harry en Meghan het hul dogter vernoem na koningin Elizabeth II, prins Harry se ouma, wie se noemnaam Lilibet is. Die kind word egter Lili genoem.
"Haar middelnaam, Diana, is dié van haar ouma, die prinses van Wallis," het die egpaar vroeër in 'n verklaring gesê.
Lilibet is ook die troetelnaam wat prins Philip, wat op Vrydag 9 April vanjaar in die ouderdom van 99 dood is, vir sy vrou gegee het. Hulle was 73 jaar lank getroud.
Prinses Charlotte, prins William en Kate se sesjarige dogter, se middelnaam is ook Diana.
Regtens dateer die troonopvolgerslys dateer van die 17de eeu met die bewind van Willem van Oranje. Dit is onlangs, in 2013, gewysig om die stelsel van manlike geboortereg, wat outomaties broers bo hulle susters in die lyn van troonopvolgers geplaas het, te beëindig.
Die geskiedkundige reël dat 'n koninklike nie sy plek op die lys behou as hy met 'n Rooms-Katolieke persoon trou nie, is ook gewysig. Die veranderinge is sedert Maart 2015 van krag, maar is slegs van toepassing op koninklike kinders wat ná 28 Oktober 2011 gebore is.
Lilibet Diana se posisie op die lys is dus nie 'n uitgemaakte saak nie. Prins Harry en Meghan se dogter, wie se geboortesertifikaat op 6 Julie openbaar gemaak is, sal verder op die lys af skuif sou enige van prins William en Kate se kinders ouers word in die toekoms.
Op die oomblik is prins Charles, prins William, prins George, prinses Charlotte, prins Louis, prins Harry en Archie voor Lilibet Diana op die lys.
Prins Charles (72) hou die rekord vir die langste dienende erfgenaam in die Britse geskiedenis. Hy behou die posisie sedert prinses Elizabeth II op 6 Februarie 1952 haar plek op die troon ingeneem het. Die prins van Wallis was toe net drie jaar oud.
Bronne: NZ Herald, People.com
Britse koninklikes Meghan Markle Prins Harry
Charles gaan seker nooit op die Troon sit nie….ek dink sy ma gaan hom oorleef.
Ek raak nou moeg die bedorwe rooikop brokkie en sy tweederangse aktrise vrou. Kry 'n werk, boet. Ondersteun jou familie soos al die ander mense in die wereld. Erens in Kalifornië sal jy seker 'n joppie as 'n "motiveringspreker" of 'n duikbootsifdeur kry.
Seker omdat die onsigbare dogtertjie so onsigbaar gehou word en die vreeslik sigbare ouers die hele tyd besig is om hulself so sigbaar as moontlik te maak. Gaaaap!
Wonder hoekom wys hulle nie fotos van hierdie dogtertjie nie. Ek mag dink wat ek wil maar mag dit nie sê nie